title: 2012/592/EÚ: Rozhodnutie Európskeho parlamentu z  10. mája 2012 o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2010

text:
               17.10.2012

               SK

               Úradný vestník Európskej únie

               L 286/258

         ROZHODNUTIE EURÓPSKEHO PARLAMENTU
   z 10. mája 2012
   o absolutóriu za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2010
   (2012/592/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2010 spolu s odpoveďami nadácie (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (EHS) č. 1365/75 z 26. mája 1975, ktorým sa zriaďuje Európska nadácia pre zlepšovanie životných a pracovných podmienok (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemui

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0116/2012),

               1.

               udeľuje riaditeľovi Európskej nadácie pre zlepšovanie životných a pracovných podmienok absolutórium za plnenie rozpočtu nadácie za rozpočtový rok 2010;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskej nadácie pre zlepšovanie životných a pracovných podmienok, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 150.

      (2)  Ú. v. ES L 248, 16.9.2002, s. 1.

      (3)  Ú. v. ES L 139, 30.5.1975, s. 1.

      (4)  Ú. v. ES L 357, 31.12.2002, s. 72.
   PRÍLOHA

      ODPORÚČANIA EURÓPSKEHO PARLAMENTU ZA OSTATNÉ ROKY

               Európska nadácia pre zlepšovanie životných a pracovných podmienok

               2006

               2007

               2008

               2009

               Výkonnosť

               nevzťahuje sa

               nevzťahuje sa

               vyzýva agentúru, aby navrhla diachrónnu analýzu činností, ktoré vykonala v tomto a predchádzajúcich rokoch podobnú analýze ex post z minulých rokov

                           —

                           povzbudzuje nadáciu, aby ďalej rozvíjala svoj Systém monitorovania výkonnosti Eurofound (EPMS) s cieľom zabezpečiť, že výsledky monitorovania výkonnosti sa odrazia v rozhodovaní a plánovaní na riadiacej úrovni a že sa uskutočnia pravidelné prieskumy s cieľom získať odozvu od cieľových skupín

                           —

                           podporuje odporúčanie externého hodnotiteľa lepšie definovať cieľové skupiny nadácie na vnútroštátnej úrovni a zriadiť sieť ústredných bodov zameraných na vnútroštátne orgány zastúpené v jej správnej rade

               Prevádzkové rozpočtové prostriedky prenesené

               miera plnenia viazaných rozpočtových prostriedkov v roku 2006 presahovala 97 %; prenosy predstavovali 43 % operačných činností; zásada ročnej platnosti rozpočtu nebola teda dôsledne dodržaná

               nevzťahuje sa

               nadácia by mala prijať opatrenia na zabránenie nedostatkom v plánovaní a programovaní prevádzkových činností, aby boli v súlade so zásadou ročnej platnosti rozpočtu

                           —

                           vyzýva nadáciu, aby zabezpečila, že rozpočtové prostriedky sa sprístupnia len po tom, ako sa získajú zodpovedajúce pripísané príjmy

                           —

                           konštatuje, že Dvor audítorov bol prinútený vyjadriť sa k rozpočtovému a finančnému výkazu nadácie, ktorý obsahoval vážne chyby, čo poukazuje na závažné nedostatky v jej finančnom riadení

               Rozpočtové presuny bez podporných dokumentov

               nevzťahuje sa

               nevzťahuje sa

               rozpočtové presuny neboli riadne odôvodnené

               nevzťahuje sa

               Postupy obstarávania

               nevzťahuje sa

               nedostatky v postupoch verejného obstarávania a výberových kritériách neumožňujú riadne posúdenie finančnej spôsobilosti uchádzačov

               žiada nadáciu, aby sa zamerala na zlepšenie monitorovania svojich zmlúv a programovania svojich postupov verejného obstarávania

               vyzýva nadáciu, aby prijala kroky na zlepšenie svojho postupu hodnotenia a preskúmania s cieľom zabrániť opakovaniu týchto chýb v budúcnosti

               Ľudské zdroje

               postup náboru zamestnancov nie je úplne transparentný a nediskriminačný

               postup náboru zamestnancov nie je úplne transparentný a nediskriminačný

                           —

                           vyzýva vedenie nadácie, aby prijalo opatrenia, ktoré mu v rámci riadenia ľudských zdrojov umožnia lepšie predvídať odchody pracovníkov z kľúčových pozícií, a aby v správe o činnosti transparentne uvádzala stav pracovných miest

                           —

                           zlepšenia v postupoch náboru zamestnancov nadácie

               vyzýva nadáciu, aby poskytla dôkazy o svojich rozhodnutiach v súvislosti s prijímaním zamestnancov s cieľom zaručiť transparentnosť postupov výberu zamestnancov; naliehavo preto vyzýva nadáciu, aby rýchlo napravila túto situáciu a informovala orgán udeľujúci absolutórium o dosiahnutom pokroku

               Vnútorný audit

               vyzýva na zlepšenie finančného hospodárenia: rozpočet na daný rok nebol zaťažený dvomi zmluvami

                           —

                           vyzýva na zlepšenie finančného hospodárenia: o vratnú DPH za rok 2007 vo výške 376 611 EUR nebolo požiadané do konca roka

                           —

                           žiada nadáciu, aby prijala kroky na zlepšenie kvality finančných výkazov

                           —

                           žiada nadáciu, aby prijala kroky smerom k splneniu 28 z 54 odporúčaní IAS, napr. zaviesť štandardy vnútornej kontroly, sledovala zavádzanie ostatných štandardov vnútornej kontroly, zaviedla účinný systém plánovania a monitorovania

                           —

                           realizované boli 2 z 8 odporúčaní IAS

                           —

                           vyzýva nadáciu, aby rýchlo napravila túto situáciu a informovala orgán udeľujúci absolutórium o dosiahnutom pokroku

          ---documentbreak---

               17.10.2012

               SK

               Úradný vestník Európskej únie

               L 286/259

         UZNESENIE EURÓPSKEHO PARLAMENTU
   z 10. mája 2012
   s poznámkami, ktoré je neoddeliteľnou súčasťou absolutória za plnenie rozpočtu Európskej nadácie pre zlepšovanie životných a pracovných podmienok za rozpočtový rok 2010
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej nadácie pre zlepšovanie životných a pracovných podmienok za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej nadácie pre zlepšovanie životných a pracovných podmienok za rozpočtový rok 2010 spolu s odpoveďami nadácie (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Rady (EHS) č. 1365/75 z 26. mája 1975 o zriadení Európskej nadácie pre zlepšovanie životných a pracovných podmienok (3), a najmä na jeho článok 16,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A7-0116/2012),

               A.

               keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2010 je spoľahlivá a že príslušné operácie sú zákonné a správne;

               B.

               keďže 10. mája 2011 Európsky parlament udelil riaditeľovi Európskej nadácie pre zlepšovanie životných a pracovných podmienok absolutórium za plnenie rozpočtu nadácie za rozpočtový rok 2009 (5) a vo svojom uznesení, ktoré bolo prílohou k rozhodnutiu o absolutóriu, okrem iného:

                           —

                           vyzval nadáciu, aby poskytla dôkazy o svojich rozhodnutiach v súvislosti s prijímaním zamestnancov (napríklad dôkazy o minimálnych výsledkoch na začiatku postupu výberu zamestnancov) s cieľom zaručiť transparentnosť postupov výberu zamestnancov,

                           —

                           vyzval nadáciu, aby zabezpečila, že rozpočtové prostriedky sa sprístupnia len po tom, ako sa získajú zodpovedajúce pripísané príjmy,

                           —

                           konštatoval, že Dvor audítorov bol nútený vyjadriť sa k rozpočtovému a finančnému výkazu nadácie, ktorý obsahoval vážne chyby, čo poukazuje na závažné nedostatky v jej finančnom riadení;

               C.

               keďže celkový rozpočet agentúry na rozpočtový rok 2010 predstavoval 20 900 000 EUR, čo je v porovnaní s rozpočtovým rokom 2009 zvýšenie o 3,4 %; keďže prvotný príspevok Únie do rozpočtu agentúry na rok 2010 bol vo výške 19 067 159 EUR, čo v porovnaní so sumou 19 450 000 EUR v roku 2009 (6) predstavuje pokles o 0,97 %,

      Reakcia na pripomienky Dvora audítorov z roku 2009

               1.

               uznáva na základe výročnej správy o činnosti nadácie, že nadácia prijala tieto záväzky a opatrenia v nadväznosti na pripomienky Dvora audítorov z roku 2009:

                           —

                           nadácia sa zaviazala, že bude venovať väčšiu pozornosť tomu, aby boli v budúcnosti rozpočtové prostriedky uvoľnené až po tom, ako budú prijaté pripísané príjmy,

                           —

                           nadácia sa zaviazala významne zvýšiť úsilie v súvislosti s ročnou účtovnou závierkou za rok 2010 prostredníctvom dodatočných programov odborného vzdelávania a dodatočných zdrojov; uistila, že dodrží všetky termíny súvisiace s účtami za rok 2010 a že v predbežných účtoch za rok 2010 nebudú zistené žiadne závažné nedostatky,

                           —

                           chýbajúci register výnimiek bol implementovaný 1. júla 2010,

                           —

                           v postupoch pri výbere zamestnancov sa nepreukázalo, že hraničné kritériá, ktoré museli uchádzači splniť na to, aby mohli byť pozvaní na pohovor alebo zaradení na rezervný zoznam, museli byť splnené pred preskúmaním žiadostí; nadácia zahrnula tieto hraničné kritériá do správ svojho výboru pre výber zamestnancov,

                           —

                           nadácia prijala opatrenia na ďalšie posilnenie postupov hodnotenia a kontroly s cieľom vyhnúť sa chybám v postupoch verejného obstarávania v budúcnosti;

               2.

               vyzýva Dvor audítorov, aby orgánu udeľujúcemu absolutórium potvrdil, že tieto opatrenia a záväzky sú dostatočné na nápravu nedostatkov nadácie zistených Dvorom audítorov v roku 2009;

      Rozpočtové a finančné hospodárenie

               3.

               pripomína, že pôvodná výška príspevku Únie pre nadáciu na rok 2010 bola 19 067 159 EUR; poznamenáva však, že suma 762 841 EUR pochádzajúca z vrátenia prebytku sa k nej pripočítala, čoho výsledkom je celkový príspevok Únie na rok 2010 vo výške 19 830 000 EUR;

               4.

               berie na vedomie, že nadácia zverejnila zmenený a doplnený rozpočet v celkovej výške 20 848 000 EUR až takmer na konci roka 2010; vyslovuje poľutovanie nad tým, že chýbajú informácie nadácie o dôvodoch týchto zmien; vyzýva nadáciu, aby napravila situáciu a aby o tom informovala orgán udeľujúci absolutórium;

               5.

               konštatuje na základe výročnej správy o činnosti, že nadácia dosiahla mieru plnenia rozpočtu 98 %, pokiaľ ide o viazané rozpočtové prostriedky; konštatuje najmä z výročnej správy o činnosti, že miera čerpania nadácie podľa hlavy 1 (Výdavky na zamestnancov), hlavy 2 (Administratíva) a hlava 3 (Operačné výdavky) bola 99,8 %, 95,1 % a 96 %;

               6.

               z ročnej účtovnej závierky nadácie zisťuje, že čerpanie prostriedkov prenesených z roku 2009 do roku 2010 dosiahlo 96,1 % v platbách v porovnaní s 94,2 % v roku 2009;

      Ľudské zdroje

               7.

               z výročnej správy o činnosti nadácie konštatuje, že percentuálny podiel obsadených miest nadácie predstavoval 91 % v roku 2010, čo bolo zlepšenie v porovnaní s rokom 2009 (78 %);

      Výkonnosť

               8.

               zdôrazňuje, že hlavnou činnosťou nadácie je prispievať k vytváraniu lepších životných a pracovných podmienok prostredníctvom zvyšovania a rozširovania vedomostí, ktoré môžu podporiť tento vývoj, prostredníctvom sietí a prieskumov; konštatuje, že 68 % zamestnancov nadácie je určených na tieto operatívne činnosti, kým ostatní zamestnanci sú poverení administratívnymi úlohami; preto považuje za veľmi dôležité, aby orgán udeľujúci absolutórium posúdil účinnosť a efektívnosť procesu riadenia prieskumov v nadácii;

               9.

               konštatuje najmä, že v roku 2010 nadácia vykonávala tieto činnosti v rámci svojej siete európskych observatórií a prieskumov:

                           —

                           Európske monitorovacie stredisko pre pracovnoprávne vzťahy (EIRO): 357 pridaných informačných aktualizácií; päť reprezentatívnych štúdií; ročné aktualizácie o mzde, pracovnej dobe a protestných akciách zamestnancov; výročné hodnotenie pracovnoprávnych vzťahov; šesť komparatívnych analytických správ.

                           —

                           Európske monitorovacie stredisko pre pracovné podmienky (EWCO): 107 pridaných informačných aktualizácií; šesť komparatívnych analytických správ o pracovnej podpore migrujúcich pracovníkov a samostatne zárobkovo činných osôb.

                           —

                           Nástroj na monitorovanie reštrukturalizácie podnikov (ERM): 1 258 pridaných informačných letákov o reštrukturalizácii; štyri komparatívne analytické správy.

                           —

                           Druhý európsky prieskum o kvalite života: sekundárna analýza rodinného života a práce.

                           —

                           Tretí európsky prieskum o kvalite života: príprava praktickej časti.

                           —

                           Piaty európsky prieskum o pracovných podmienkach: dokončenie praktickej časti prieskumu v 34 krajinách vychádzajúceho zo 44 000 rozhovorov; uverejnenie prvých výsledkov (resumé).

                           —

                           Prieskum európskych podnikov: uverejnenie súhrnnej správy, sekundárna analýza flexibility profilov podnikov a práce na čiastočný úväzok;

               10.

               vyzýva nadáciu, aby registrovala všetky rozhodnutia správnej rady o prieskumoch, keďže účinnosť a efektívnosť v komunikácii týchto rozhodnutí môžu byť ovplyvnené pri absencii patričných noriem pre dokumentovanie vykonaných rozhodnutí; uznáva, že nadácia má v tomto ohľade nedostatky a predseda správnej rady nie vždy podpisuje a uvádza dátum prijatia rozhodnutia;

               11.

               okrem toho konštatuje, že poradné výbory nadácie zodpovedné za to, aby správna rada dávala vstup do fáz prípravy a hodnotenia prieskumov, nemajú mandát ani rokovací poriadok organizácie svojich zasadnutí; domnieva sa, že tieto nedostatky môžu viesť k nepochopeniu úlohy a povinností poradných výborov s nepriaznivými účinkami na prípravu prieskumov; v tejto súvislosti vyzýva nadáciu, aby informovala orgán udeľujúci absolutórium o opatreniach prijatých na tento účel;

               12.

               vyzýva tiež nadáciu, aby zaviedla písomné postupy popisujúce jej hlavné činnosti; zdôrazňuje, že by to mohlo nadácii pomôcť využívať svoje zdroje efektívne a identifikovať prípadné nedostatky;

               13.

               napriek tomu berie na vedomie úsilie nadácie o posilnenie kontrolných opatrení na zlepšenie kvality jej prieskumov; poukazuje najmä na to, že jej zamestnanci navštevujú niektoré krajiny, kde sú prieskumy vykonávané, aby posúdili, ako dodávatelia vykonávajú rozhovory a jej zamestnanci testujú dotazník na vykonávanie prieskumov vykonávaním poznávacích pohovorov s obmedzeným počtom prvkov na vzorke v niektorých krajinách;

      Vnútorný audit

               14.

               konštatuje, že od februára 2010 zástupca riaditeľa nadácie plní úlohu koordinátora vnútornej kontroly; berie na vedomie, že ročný plán práce vnútornej kontroly je monitorovaný na štvrťročných schôdzach výboru pre vnútornú kontrolu s vedúcim správy, vedúcim ľudských zdrojov a vedúcim prevádzky;

               15.

               berie na vedomie z výročnej správy o činnosti nadácie, že činnosti vnútorného auditu v roku 2010 boli postavené na strategickom pláne auditov 2009 – 2011, ktorý je založený na posúdení rizika z roku 2008; tiež konštatuje, že nové hodnotenie rizík bolo vykonané vo februári 2011 a výsledkom je nový strategický plán auditu na roky 2011 – 2013 s nasledovnými témami:

                           —

                           audit riadenia prieskumov – druhá fáza (2011),

                           —

                           informovanie/prvky vyhlásenia o vierohodnosti (2012);

               16.

               ďalej konštatuje, že možné témy na roky 2012 – 2013 sú:

                           —

                           riadenie ľudských zdrojov: nábor, školenia, hodnotenie a systém povyšovania,

                           —

                           riadenie kvality výrobkov/vzťahy so zákazníkmi/riadenie vzťahov so zainteresovanými stranami,

                           —

                           riadenie dokumentov,

                           —

                           riadenie schôdzí;

               17.

               konštatuje, že Útvar pre vnútorný audit (IAS) plánoval vykonať v roku 2010 audit riadenia prieskumov nadácie; je znepokojený, že vzhľadom na obmedzenú dostupnosť kľúčových zamestnancov nadácie v priebehu auditu a neúplnú dokumentáciu riadenia prieskumov IAS nemohol zhromaždiť dostatočné dôkazné informácie, pokiaľ ide o niektoré moduly zamerania založeného na riziku; konštatuje však, že ďalšia fáza tohto auditu sa uskutočnila na začiatku roka 2011 a že jej výsledky budú zverejnené vo výročnej správe vnútorného auditu za rok 2011; vyzýva nadáciu, aby orgánu udeľujúcemu absolutórium predložila načas správu;

               18.

               je znepokojený, že sa oneskorilo odporúčanie IAS o validácii systémov účtovníctva; konštatuje najmä, že toto odporúčanie považuje IAS za „odporúčanie s rozhodujúcim významom“; naliehavo preto žiada nadáciu, aby prijala okamžité opatrenia na nápravu danej situácie a aby o týchto prijatých opatreniach informovala orgán udeľujúci absolutórium;

               19.

               konštatuje, že päť „veľmi dôležitých“ odporúčaní IAS bolo stále otvorených na konci roku 2010; konštatuje, že tieto odporúčania sa týkajú potreby:

                           —

                           dokumentovať postup riadenia prieskumov,

                           —

                           zabezpečiť, aby informácie pre plánovanie prieskumov boli presné a kvalitné a monitorovať plánované činnosti,

                           —

                           aktualizovať manuál postupov udeľovania verejných zákaziek a posilniť dodržiavanie a dobré postupy,

                           —

                           dokumentovať finančné toky,

                           —

                           zaviesť metodiku kontrol ex-post;

                     konštatuje z výročnej správe nadácie o činnosti, že tri „veľmi dôležité“ odporúčania týkajúce sa finančného riadenia uvádza nadácia ako implementované, zatiaľ čo správa o vnútornom audite uvádza, že meškajú vzhľadom na pôvodný akčný plán nadácie; vyzýva preto nadáciu a IAS, aby informovali orgán udeľujúci absolutórium o aktuálnom stave týchto odporúčaní;

               20.

               žiada nadáciu, aby sa náležite zaoberala odporúčaniami IAS a informovala orgán udeľujúci absolutórium o prijatých opatreniach;

               21.

               napriek tomu konštatuje, že vo výročnej správe nadácie o činnosti sa uvádza, že na základe odporúčaní Útvaru pre vnútorný audit o finančnom hospodárení v roku 2009 bol postup pre následné overenie preskúmaný a aktualizovaný posúdením rizika pre zdôvodnenie výberu veľkosti vzorky;

               22.

               upriamuje pozornosť na svoje odporúčania z predchádzajúcich správ o absolutóriu, ako sa uvádzajú v prílohe k tomuto uzneseniu;

               23.

               pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie z 10. mája 2012 (7) o výkonnosti, finančnom hospodárení a kontrole agentúr.

      (1)  Ú. v. EÚ C 366, 15.12.2011, s. 150.

      (2)  Ú. v. ES L 248, 16.9.2002, s. 1.

      (3)  Ú. v. ES L 139, 30.5.1975, s. 1.

      (4)  Ú. v. ES L 357, 31.12.2002, s. 72.

      (5)  Ú. v. EÚ L 250, 27.9.2011, s. 210.

      (6)  Ú. v. EÚ L 64, 12.3.2010, s. 505.

      (7)  Prijaté texty, P7_TA(2012)0164 (pozri stranu 388tohto úradného vestníka).


title: Rozhodnutie predsedníctva Európskeho parlamentu z 29. marca 2004 , ktorým sa upravujú pravidlá uplatňovania nariadenia Európskeho parlamentu a Rady (ES) č. 2004/2003 o štatúte a financovaní politických strán na európskej úrovni

text:
               3.10.2008

               SK

               Úradný vestník Európskej únie

               C 252/1

      ROZHODNUTIE PREDSEDNÍCTVA EURÓPSKEHO PARLAMENTU

   z 29. marca 2004,
   ktorým sa upravujú pravidlá uplatňovania nariadenia Európskeho parlamentu a Rady (ES) č. 2004/2003 o štatúte a financovaní politických strán na európskej úrovni
   (2008/C 252/01)
   PREDSEDNÍCTVO,
   so zreteľom na Zmluvu o založení Európskeho spoločenstva, a najmä na jej článok 191,
   so zreteľom na nariadenie Európskeho parlamentu a Rady (ES) č. 2004/2003 zo 4. novembra 2003 o štatúte a financovaní politických strán na európskej úrovni (1), a najmä na jeho článok 9 ods. 1,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2) (ďalej len „nariadenie o rozpočtových pravidlách“), a nariadenie Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3) (ďalej len „nariadenie o vykonávacích pravidlách“),
   so zreteľom na článok 22 ods. 10 rokovacieho poriadku Európskeho parlamentu,
   keďže:

               (1)

               Je potrebné stanoviť podmienky udeľovania a hospodárenia s grantmi určenými na financovanie politických strán na európskej úrovni a politických nadácií na európskej úrovni.

               (2)

               Finančná podpora pre politické strany na európskej úrovni a pre politické nadácie na európskej úrovni sa považuje za prevádzkový grant v zmysle článku 108 a nasledujúcich článkov nariadenia o rozpočtových pravidlách.

               (3)

               Finančná podpora pre politické nadácie na európskej úrovni je doplnkom k finančnej podpore pre politické strany na európskej úrovni, keďže je podmienená pridružením politickej nadácie k politickej strane na európskej úrovni a doplnkovým charakterom jej úlohy pri dosahovaní dlhodobých cieľov tejto strany. Z dôvodu riadneho finančného hospodárenia a transparentnosti je každé poskytnutie finančnej podpory predmetom individuálnej dohody o udelení grantu,

         ROZHODLO TAKTO:
   Článok 1
   Predmet
   Tieto predpisy stanovujú pravidlá uplatňovania nariadenia Európskeho parlamentu a Rady (ES) č. 2004/2003 zo 4. novembra 2003 o štatúte a financovaní politických strán na európskej úrovni.
   Pokiaľ nie je výslovne uvedené inak, tieto pravidlá sa vzťahujú na politické strany na európskej úrovni (ďalej len „strany“) a na politické nadácie na európskej úrovni (ďalej len „nadácie“).
   Článok 1a
   Na financovanie strán a nadácií predsedníctvo prijme na začiatku každého funkčného obdobia viacročný orientačný finančný rámec založený na referenčných hodnotách týkajúcich sa základnej sumy vyčlenenej pre stranu a doplnkovej sumy podľa počtu poslancov, ktorí sú členmi príslušnej strany. Tento rámec bude pre rozpočtový orgán Európskeho parlamentu základným ukazovateľom v rámci ročného rozpočtového postupu bez toho, aby boli dotknuté právomoci rozpočtového orgánu vyplývajúce zo zmluvy.
   Článok 2
   Výzva na predloženie návrhov
   Európsky parlament zverejní každoročne pred skončením prvého kalendárneho polroka výzvu na predkladanie návrhov na udelenie grantov na financovanie strán a nadácií. Vo výzve sa uvedú kritériá výberu, pravidlá financovania Spoločenstva a predpokladaný časový rozvrh udeľovania grantov.
   Článok 3
   Žiadosť o financovanie
   1.   Na účely uplatňovania článku 4 nariadenia (ES) č. 2004/2003 predloží každá organizácia, ktorá si želá získať grant zo všeobecného rozpočtu Európskej únie, písomnú žiadosť predsedovi Európskeho parlamentu pred 1. novembrom roka, ktorý predchádza rozpočtovému roku, na ktorý sa grant žiada. Podmienky stanovené v článku 3 nariadenia (ES) č. 2004/2003 musia byť splnené v deň predloženia žiadosti a zachované počas celého obdobia poskytovania finančnej podpory.
   2.   Formulár žiadosti o grant tvorí prílohu k týmto predpisom (pozri prílohu 1). Je tiež k dispozícii na internetovej stránke Parlamentu.
   3.   Oznámenia v zmysle článku 4 ods. 3 nariadenia (ES) č. 2004/2003 sa zasielajú predsedovi Európskeho parlamentu.
   Článok 4
   Rozhodnutie o žiadosti o financovanie
   1.   Na návrh generálneho tajomníka predsedníctvo preskúma oprávnenosť žiadostí o financovanie na základe kritérií stanovených v článkoch 3 a 4 nariadenia (ES) č. 2004/2003. Predsedníctvo a v rámci prípravy rozhodnutia predsedníctva aj generálny tajomník môžu vyzvať žiadateľa, aby v stanovenej lehote predložil doplňujúce dokumenty alebo poskytol informácie k dokumentom priloženým k žiadosti.
   2.   Pred 1. februárom rozpočtového roka, na ktorý sa grant žiada, vydáva predsedníctvo zoznam príjemcov a sumy udelených grantov. Ak sa žiadosti o financovanie nevyhovie, uvedie predsedníctvo vo svojom rozhodnutí dôvody zamietnutia žiadosti, najmä z hľadiska kritérií stanovených článkoch 3 a 4 nariadenia (ES) č. 2004/2003.
   Predsedníctvo prijíma rozhodnutie na základe preskúmania uvedeného v odseku 1. V rozhodnutí sa zohľadnia všetky zmeny, ku ktorým došlo od predloženia žiadosti a ktoré boli oznámené v súlade s článkom 4 ods. 3 nariadenia (ES) č. 2004/2003, ako aj zmeny, ktoré sú všeobecne známe.
   Podľa článku 10 ods. 1 písm. b) nariadenia (ES) č. 2004/2003 sa výška grantu, ktorý má byť pridelený každej strane, určí na základe počtu poslancov EP, ktorí sú členmi strany žiadajúcej o grant k záverečnému termínu predloženia žiadostí, s výnimkou prípadov, keď sa počet poslancov EP zvýši po pristúpení nových členských štátov.
   Ak sa referenčné sumy určené pre žiadateľov výrazne odlišujú od súm, ktoré možno očakávať v zmysle článku 1a, v dôsledku zmeny počtu organizácií žiadajúcich o poskytnutie financovania alebo zmeny počtu poslancov, ktorí medzičasom vstúpili do takejto strany, generálny tajomník o tom okamžite informuje predsedníctvo, ktoré môže vyzvať predsedu, aby predložil návrh príslušnému výboru na úpravu disponibilných prostriedkov.
   3.   Predseda písomne informuje žiadateľov o opatreniach prijatých v súvislosti s ich žiadosťami. Ak sa žiadosti o financovanie vyhovelo, k oznámeniu sa priloží návrh dohody o udelení grantu, ktorú má príjemca podpísať. Ak sa žiadosti o financovanie nevyhovelo, v rozhodnutí sa uvedú dôvody predsedníctva na jej zamietnutie. Predsedníctvo informuje žiadateľov, ktorých žiadostiam o financovanie nevyhovelo, do pätnástich kalendárnych dní po tom, ako oboznámilo žiadateľov, ktorých žiadostiam o udelenie grantu vyhovelo.
   Článok 5
   Dohoda o udelení grantu
   Grant poskytnutý príjemcovi je predmetom písomnej dohody medzi Európskym parlamentom, zastúpeným predsedom alebo jeho zástupcom a príjemcom grantu. Text návrhu dohody o udelení grantu je uvedený v prílohe k týmto predpisom (pozri prílohu 2). Dohoda musí byť riadne vyplnená a podpísaná obidvoma stranami dohody do tridsiatich dní od rozhodnutia predsedníctva uvedeného v článku 4. Znenie dohody o udelení grantu nemožno následne meniť.
   Článok 6
   Platobné podmienky
   1.   Ak predsedníctvo nerozhodne inak, granty sa príjemcom vyplácajú formou preddavku v jednej splátke vo výške 80 % z maximálnej sumy grantu, a to do 15 dní od dátumu, keď dohodu podpíše posledná z dvoch strán dohody.
   2.   Zostatok grantu sa príjemcovi vyplatí po uplynutí obdobia, na ktoré sa grant poskytuje, na základe skutočne vynaložených výdavkov príjemcu pri plnení programu činnosti. Ak celková suma vyplatených splátok presiahne celkovú výšku schváleného grantu, Európsky parlament vymáha neoprávnene vyplatenú sumu.
   3.   Do 15. mája a najneskôr do 30. júna po ukončení rozpočtového roka predloží príjemca tieto doklady, aby Parlament mohol vyplatiť zostatok grantu:

               —

               záverečnú správu o plnení programu činnosti,

               —

               záverečné finančné výkazy skutočne vynaložených oprávnených výdavkov v súlade so štruktúrou predbežného rozpočtu,

               —

               celkový prehľad príjmov a výdavkov podľa účtovníctva vedeného príjemcom za obdobie oprávnenosti, na ktoré sa vzťahuje dohoda o udelení grantu, pričom sa v prípade strán spresní výška prebytku, ktorý strana prenáša do nasledujúceho rozpočtového roka, a suma, ktorá má byť vyčlenená na finančnú rezervu,

               —

               správu o externom audite účtovníctva príjemcu vykonaného nezávislou organizáciou alebo odborníkom oprávneným na kontrolu účtovníctva v súlade s platným vnútroštátnym právom.

         4.   Externý audit má za cieľ potvrdiť, že:

               —

               finančné výkazy sú vypracované v súlade s vnútroštátnymi právnymi predpismi vzťahujúcimi sa na príjemcu, neobsahujú vecné chyby a poskytujú verný a pravdivý obraz o finančnej situácii a prevádzkových výsledkoch,

               —

               finančné dokumenty, ktoré príjemca predložil Parlamentu, sú v súlade s finančnými ustanoveniami dohody o udelení grantu,

               —

               vykázané výdavky boli naozaj vynaložené,

               —

               výkaz príjmov je úplný,

               —

               povinnosti vyplývajúce z článkov 6, 7, 8 a článku 10 ods. 2 nariadenia (ES) č. 2004/2003 sú splnené,

               —

               v prípade grantov udelených stranám bol akýkoľvek prebytok, ktorý bol prenesený do nasledujúceho rozpočtového roka, použitý v prvom štvrťroku rozpočtového roka v zmysle článku 6a,

               —

               v prípade grantov udelených stranám boli splnené povinnosti vyplývajúce z článku 109 ods. 4 nariadenia o rozpočtových pravidlách.

         Ak príjemca predložil správu o externom audite od toho istého nezávislého orgánu alebo od toho istého odborníka počas piatich za sebou nasledujúcich rozpočtových rokov, nasledujúcu správu predloží od iného nezávislého orgánu alebo od iného odborníka.
   5.   Do dvoch mesiacov od doručenia dokladov podľa odseku 3 predsedníctvo na návrh generálneho tajomníka schváli záverečnú správu o plnení programu činnosti a záverečné finančné výkazy.
   Predsedníctvo a v rámci prípravy rozhodnutia predsedníctva aj generálny tajomník môžu vyzvať príjemcu, aby predložil doplňujúce dokumenty alebo poskytol ďalšie informácie, ktoré považuje za potrebné na schválenie záverečnej správy a záverečných finančných výkazov. Príjemca predloží príslušné doklady do pätnástich dní.
   Predsedníctvo môže po vypočutí zástupcov príslušného príjemcu zamietnuť záverečnú správu a záverečné finančné výkazy a požiadať o predloženie novej správy o plnení programu činnosti a nových finančných výkazov. Príjemca predloží novú správu a nové finančné výkazy do pätnástich dní.
   Ak sa Parlament k záverečnej správe a záverečným finančným výkazom písomne nevyjadrí v uvedenej dvojmesačnej lehote, tieto sa považujú za schválené.
   6.   Príjemca Parlamentu oznámi výšku úrokov alebo podobných výhod, ktoré získal na základe preddavku od Parlamentu. Takéto oznámenie musí zaslať spolu so žiadosťou o vyplatenie zostatku grantu, čím sa ukončí postup financovania prostredníctvom preddavku. Tieto úroky a výhody môžu byť predmetom príkazu na vymáhanie preplatku vydaného generálnym tajomníkom alebo jeho zástupcom.
   Článok 6a
   Prenos do nasledujúceho rozpočtového roka a na rezervný účet (uplatňuje sa len na strany)
   1.   Prebytok príjmov
   Prebytok príjmov rozpočtového roka n, ktorý možno za podmienok uvedených v článku 109 ods. 4 nariadenia o rozpočtových pravidlách preniesť do nasledujúceho rozpočtového roka a zapísať do osobitnej rezervy, vzniká rozdielom medzi celkovými oprávnenými výdavkami a

               a)

               výškou pôvodného grantu udeleného Európskym parlamentom na rozpočtový rok n podľa článku 4 ods. 2 a

               b)

               vlastnými zdrojmi strany vyčlenenými na pokrytie oprávnených výdavkov, pokiaľ strana predtým pokrývala neoprávnené výdavky len využitím vlastných zdrojov, a

               c)

               akýmkoľvek prebytkom preneseným z rozpočtového roka n – 1.

         2.   Prenos do nasledujúceho rozpočtového roka

               a)

               Prebytok príjmov, ktorý možno preniesť do rozpočtového roka n + 1, nesmie prekročiť 25 % celkových príjmov uvedených v odseku 1 písm. a) a b).

               b)

               Skutočne prenesená suma sa zapíše do konečnej súvahy za rozpočtový rok n ako „rezerva, ktorá sa prenesie do rozpočtového roka n + 1 na pokrytie oprávnených výdavkov, ktoré budú vynaložené v prvom štvrťroku n + 1“. Vyčlenenie prostriedkov na túto rezervu bude predstavovať oprávnené náklady spadajúce do rozpočtového roka n.

               c)

               Táto rezerva sa zaznamená do výkazu ziskov a strát za rozpočtový rok n + 1. K 31. marcu roka n + 1 sa vykoná predbežné vyrovnanie účtov, v ktorom sa určia oprávnené výdavky skutočne vynaložené k tomuto dňu. Ak výška rezervy tieto výdavky presahuje, rozdiel medzi oboma sumami sa odpočíta z grantu pri stanovení výšky konečného grantu na rok n v súlade s článkom 7.

         3.   Osobitný rezervný účet

               a)

               Záväzky v konečnej súvahe môžu zahŕňať osobitný rezervný účet, na ktorý sa pripíšu výhradne prostriedky tvoriace prebytok príjmov uvedený v odseku 1.

               b)

               Prebytok príjmov pripísateľný na osobitný rezervný účet nesmie presiahnuť rozdiel medzi príjmami uvedenými v odseku 1 písm. b) a minimálnym predpokladaným podielom (15 %) vlastných zdrojov potrebných na pokrytie skutočne vynaložených oprávnených výdavkov alebo zahrnutých do rezervy, ktorá sa má preniesť do rozpočtového roka n + 1.

               c)

               Na osobitný rezervný účet nemožno zapísať žiadnu sumu, ktorou by sa celková výška prostriedkov na tomto účte zvýšila nad referenčnú sumu uvedenú v článku 109 ods. 4 treťom pododseku nariadenia o rozpočtových pravidlách, ktorá je definovaná ako aritmetický priemer celkových príjmov za posledné tri rozpočtové roky.

         Článok 7
   Určenie konečnej výšky grantu
   1.   Bez ohľadu na informácie získané neskôr na základe kontrol a auditov predsedníctvo po vypočutí zástupcov príjemcu podávajúceho žiadosť určí konečnú výšku grantu na základe už schválených dokladov podľa článku 6 ods. 3.
   2.   Celková suma vyplatená príjemcovi Parlamentom nesmie v žiadnom prípade presiahnuť:

               —

               maximálnu výšku grantu stanovenú v článku I.3. ods. 2 dohody o udelení grantu,

               —

               85 % skutočne vynaložených oprávnených výdavkov.

         3.   Celková výška grantu nesmie prekročiť sumu potrebnú na vyrovnanie príjmov a oprávnených výdavkov v prevádzkovom rozpočte príjemcu príspevku pri plnení programu činnosti a v žiadnom prípade nemá byť zdrojom zisku príjemcu po uplatnení článku 109 ods. 4 nariadenia o rozpočtových pravidlách a článku 6a týchto pravidiel. Každý prebytok je dôvodom pre náležité skrátenie celkovej výšky grantu.
   4.   Na základe takto určenej konečnej výšky grantu a celkovej sumy platieb vyplatených v súlade s dohodou o udelení grantu predsedníctvo určí výšku dlžného zostatku, ktorý sa má príjemcovi vyplatiť. Ak celková suma už vyplatených platieb presiahne konečnú výšku grantu, generálny tajomník alebo jeho zástupca vydá príkaz na vymáhanie vzniknutého preplatku.
   Článok 8
   Pozastavenie platieb a skrátenie grantu
   Na návrh generálneho tajomníka predsedníctvo pozastaví platby a skráti schválenú výšku grantu a, ak to uzná za vhodné, tiež vypovie dohodu o udelení grantu a požiada o vrátenie príslušných súm, ak:

               a)

               bol grant použitý na úhradu výdavkov nepovolených nariadením (ES) č. 2004/2003;

               b)

               príjemca nesplnil oznamovaciu povinnosť v zmysle článku 4 ods. 3 nariadenia (ES) č. 2004/2003;

               c)

               neboli splnené podmienky a povinnosti stanovené v článku 3 a článku 6 nariadenia (ES) č. 2004/2003;

               d)

               nastane jedna z o situácií uvedených v článku 93 a článku 94 nariadenia o rozpočtových pravidlách.

         Pred prijatím rozhodnutia predsedníctvo umožní príjemcovi grantu, aby sa k vzniknutým nezrovnalostiam vyjadril.
   Článok 9
   Vrátenie preplatkov
   1.   Ak boli príjemcovi príspevku vyplatené sumy, na ktoré nemá nárok, alebo ak je možné uskutočniť postup vymáhania na základe ustanovení dohody o udelení grantu, príjemca je povinný vrátiť Parlamentu príslušné sumy v lehote a v súlade s podmienkami stanovenými Parlamentom.
   2.   Ak príjemca nevráti preplatok v lehote stanovenej Parlamentom, Parlament zvýši úhrnnú sumu preplatkov o úroky z omeškania podľa sadzby uvedenej v článku II.14 ods. 3 dohody o udelení grantu. Úroky z omeškania sa počítajú za obdobie od prvého dňa nasledujúceho po dni, v ktorom uplynula lehota na vrátenie preplatku, do dňa, v ktorom sa Parlamentu doručí dlžný preplatok, vrátane tohto dňa.
   Článok 10
   Kontroly a audit
   1.   Generálny tajomník vykonáva pravidelné inšpekcie podľa článku 5 ods. 1 nariadenia (ES) č. 2004/2003.
   2.   Príjemca poskytne všetky podrobné informácie vyžiadané Parlamentom alebo inou externou organizáciou poverenou Parlamentom, aby Parlament mohol riadne preveriť plnenie programu činnosti a ustanovení dohody o udelení grantu.
   3.   Pre potreby Parlamentu je príjemca povinný uchovávať originály všetkých, najmä účtovných, bankových a daňových dokladov, alebo vo výnimočných a odôvodnených prípadoch ich overené kópie, ktoré sa na dohodu o udelení grantu vzťahujú, počas piatich rokov odo dňa vyplatenia zostatku, ako je uvedené v článku I.4 dohody o udelení grantu.
   4.   Príjemca umožní Parlamentu uskutočniť audit využitia prostriedkov z grantu vykonaný buď priamo zamestnancami Parlamentu, alebo prostredníctvom inej externej organizácie, ktorú Parlament na tento účel poveril. Takéto audity sa môžu uskutočňovať po celú dobu účinnosti dohody o udelení grantu až do zaplatenia zostatku, a tiež po dobu piatich rokov odo dňa vyplatenia zostatku. V prípade potreby môžu výsledky auditu viesť k prijatiu rozhodnutia predsedníctva o výzve na vrátenie preplatkov.
   5.   Každá dohoda o udelení grantu výslovne udeľuje Európskemu parlamentu a Dvoru audítorov právo vykonať u príjemcu, ktorý dostal grant zo všeobecného rozpočtu Európskej únie, audit na základe záznamov a na mieste.
   6.   Podľa nariadenia Európskeho parlamentu a Rady (ES) č. 1073/1999 z 25. mája 1999 o vyšetrovaniach vykonávaných Európskym úradom pre boj proti podvodom (OLAF) (4) môže tento úrad rovnako vykonávať kontroly a inšpekcie na mieste v súlade s postupmi podľa platného práva Spoločenstva na ochranu finančných záujmov Európskych spoločenstiev proti podvodom a ostatným protiprávnym konaniam. V prípade potreby môžu zistenia viesť k prijatiu rozhodnutia predsedníctva o výzve na vrátenie preplatkov.
   Článok 11
   Technická pomoc
   1.   V súlade s rozhodnutím predsedníctva zo 14. marca 2000 o využívaní priestorov Európskeho parlamentu externými užívateľmi, zmeneného a doplneného rozhodnutím z 2. júna 2003, môže predsedníctvo na návrh generálneho tajomníka poskytnúť stranám technickú pomoc a každý iný druh technickej podpory schválenej neskoršími predpismi. Predsedníctvo môže delegovať niektoré druhy rozhodnutí o poskytnutí technickej pomoci na generálneho tajomníka.
   2.   Každý rok do troch mesiacov po ukončení rozpočtového roka predkladá generálny tajomník predsedníctvu správu, ktorá podrobne opisuje technickú pomoc poskytnutú každej strane Európskym parlamentom. Správa sa následne zverejní na internetovej stránke Parlamentu.
   Článok 11a
   Pravidlá pre volebné kampane
   Predsedníctvo môže v dostatočnom predstihu pred voľbami do Európskeho parlamentu v roku 2009 prijať pravidlá týkajúce sa oprávnenosti výdavkov strán na kampane, ktoré strany vedú v súvislosti s voľbami do Európskeho parlamentu.
   Článok 12
   Zverejnenie
   1.   Európsky parlament na svojej internetovej stránke zverejní prinajmenšom informácie uvedené v článku 9a nariadenia (ES) č. 2004/2003 a v článku 169 nariadenia (ES) č. 2342/2002 počas prvých šiestich mesiacov nasledujúcich po ukončení rozpočtového roka.
   2.   Príjemca na svojej internetovej stránke zverejní prinajmenšom informácie uvedené v článku 6 ods. 1 nariadenia (ES) č. 2004/2003 do 30. septembra nasledujúceho po rozpočtovom roku, na ktorý bol grant udelený, a v prípade, keď takáto stránka nejestvuje, zverejní tieto informácie prostredníctvom vhodných médií.
   Článok 13
   Právo na podanie opravného prostriedku
   Proti rozhodnutiam, ktoré boli prijaté podľa týchto predpisov, možno podať opravný prostriedok na Súdnom dvore Európskych spoločenstiev alebo na Súde prvého stupňa Európskych spoločenstiev v súlade s podmienkami stanovenými v dohode o udelení grantu.
   Článok 14
   Prechodné pravidlá pre rozpočtový rok 2008
   1.   Európsky parlament čo najskôr po prijatí zmien týchto pravidiel 18. februára 2008 oznámi dotknutým stranám informácie týkajúce sa pridružených nadácií uvedených v článku 2.
   2.   Ak na základe zmien zavedených zmenou a doplnením nariadenia (ES) č. 2004/2003 alebo týmito pravidlami strana predloží doplnkovú žiadosť v zmysle článku 2 nariadenia (ES) č. 1524/2007:

               a)

               o vlastné financovanie: delegovaný povoľujúci úradník je poverený podpísať príslušnú zmenu a doplnenie dohody o udelení grantu bez ďalšieho rozhodnutia predsedníctva;

               b)

               o financovanie nadácie: dátumy 1. novembra a 1. februára uvedené v článku 3 ods. 1 a článku 4 ods. 2 sa nahrádzajú dátumami 28. marca a 28. júna.

         Článok 15
   Revízia predpisov
   Generálny tajomník Európskeho parlamentu predloží predsedníctvu správu o uplatňovaní týchto predpisov do 30. septembra 2010. V prípade potreby sa v správe uvedú návrhy na zmenu týchto predpisov a tiež návrhy na zmenu systému financovania politických strán na európskej úrovni podľa nariadenia (ES) č. 2004/2003.
   Článok 16
   Účinnosť
   Tieto predpisy nadobúdajú účinnosť dňom ich prijatia predsedníctvom. Uverejnia sa v Úradnom vestníku Európskej únie a na internetovej stránke Európskeho parlamentu.

      (1)  Ú. v. EÚ L 297, 15.11.2003, s. 1.

      (2)  Ú. v. ES L 248, 16.9.2002, s. 1.

      (3)  Ú. v. ES L 357, 31.12.2002, s. 1.

      (4)  Ú. v. ES L 136, 31.5.1999, s. 1.

      PRÍLOHA 1

      PRÍLOHA 2a
      STRANA

         Príloha: Štruktúra predbežného prevádzkového rozpočtu

                        Výdavky

                     Oprávnené výdavky

                     Rozpočet

                     Skutočnosť

                        A.1:   Náklady na personál

                                 1.

                                 Mzdy

                                 2.

                                 Príspevky

                                 3.

                                 Odborné vzdelávanie

                                 4.

                                 Náklady na služobné cesty personálu

                                 5.

                                 Ostatné náklady na personál

                        A.2:   Náklady na infraštruktúru a prevádzkové náklady

                                 1.

                                 Nájomné, poplatky spojené s nájmom, náklady na údržbu

                                 2.

                                 Náklady na zriadenie, prevádzku a údržbu zariadenia

                                 3.

                                 Amortizácia hnuteľného a nehnuteľného majetku

                                 4.

                                 Kancelárske potreby

                                 5.

                                 Poštovné a telekomunikačné výdavky

                                 6.

                                 Náklady na tlač, preklady a reprodukciu

                                 7.

                                 Ostatné náklady na infraštruktúru

                        A.3:   Administratívne výdavky

                                 1.

                                 Náklady na dokumentáciu (noviny, tlačové agentúry, databázy)

                                 2.

                                 Náklady na štúdie a výskum

                                 3.

                                 Náklady na právne služby

                                 4.

                                 Náklady na účtovníctvo a audit

                                 5.

                                 Podpora pridružených organizácií a dotácie tretím stranám

                                 6.

                                 Ostatné administratívne náklady

                        A.4:   Schôdze a náklady na reprezentáciu

                                 1.

                                 Náklady na schôdze politickej strany

                                 2.

                                 Účasť na seminároch a konferenciách

                                 3.

                                 Náklady na reprezentáciu

                                 4.

                                 Náklady na pozvania

                                 5.

                                 Ostatné náklady súvisiace so schôdzami

                        A.5:   Náklady na informovanie a publikácie

                                 1.

                                 Náklady na publikácie

                                 2.

                                 Tvorba a prevádzka internetových stránok

                                 3.

                                 Náklady na propagáciu

                                 4.

                                 Komunikačné prostriedky (zariadenia)

                                 5.

                                 Semináre a výstavy

                                 6.

                                 Volebné kampane (1)

                                 7.

                                 Ostatné náklady súvisiace s informovaním

                                    A.6:

                                 Výdavky súvisiace s príspevkami vo forme vecných vkladov

                                    A.7:

                                 Suma vyčlenená na „rezervu na pokrytie oprávnených výdavkov, ktoré vzniknú v prvom štvrťroku roku n + 1“
                                  (1)

                                 A.

                                 CELKOVÉ OPRÁVNENÉ VÝDAVKY

                        B.1:   Neoprávnené výdavky

                                 1.

                                 Sumy vyčlenené na ostatné rezervy

                                 2.

                                 Finančné poplatky

                                 3.

                                 Kurzové straty

                                 4.

                                 Nedobytné pohľadávky voči tretím stranám

                                 5.

                                 Ostatné (spresniť)

                                 B.

                                 CELKOVÉ NEOPRÁVNENÉ VÝDAVKY

                                 C.

                                 CELKOVÉ VÝDAVKY

                                 H.1.

                                 Suma vyčlenená z vlastných zdrojov na osobitný rezervný účet (1)

                                 H.

                                 Zisk/strata na kontrolu súladu s pravidlom neziskovosti (G – H.1) (1)

                        Príjmy

                     Rozpočet

                     Skutočnosť

                                 D.1.

                                 Rozpustenie „rezervy na pokrytie oprávnených výdavkov vzniknutých v prvom štvrťroku roku n“ (1)

                                 D.2.

                                 Grant Európskeho parlamentu

                                 D.3.

                                 Členské poplatky

                                 3.1.

                                 poplatky členských strán

                                 3.2.

                                 poplatky jednotlivých členov

                                 D.4.

                                 Dary

                                 4.1.

                                 nad 500 EUR

                                 4.2.

                                 pod 500 EUR

                                 D.5.

                                 Ostatné vlastné zdroje (na pokrytie oprávnených výdavkov) (vymenovať)

                                 D.6.

                                 Príspevky vo forme vecných vkladov

                                 D.

                                 PRÍJMY (na pokrytie oprávnených výdavkov)

                                 E.1.

                                 Dodatočné vlastné zdroje (na pokrytie neoprávnených výdavkov) (vymenovať)

                                 E.

                                 PRÍJMY (na pokrytie neoprávnených výdavkov)

                                 F.

                                 CELKOVÉ PRÍJMY

                                 G.

                                 Zisk/strata (F – C)

            (1)  Nevzťahuje sa na politické nadácie na európskej úrovni.

      PRÍLOHA 2b
      NADÁCIA

         Príloha: Štruktúra predbežného prevádzkového rozpočtu

                        Výdavky

                     Oprávnené výdavky

                     Rozpočet

                     Skutočnosť

                        A.1:   Náklady na personál

                                 1.

                                 Mzdy

                                 2.

                                 Príspevky

                                 3.

                                 Odborné vzdelávanie

                                 4.

                                 Náklady na služobné cesty personálu

                                 5.

                                 Ostatné náklady na personál

                        A.2:   Náklady na infraštruktúru a prevádzkové náklady

                                 1.

                                 Nájomné, poplatky spojené s nájmom, náklady na údržbu

                                 2.

                                 Náklady na zriadenie, prevádzku a údržbu zariadenia

                                 3.

                                 Amortizácia hnuteľného a nehnuteľného majetku

                                 4.

                                 Kancelárske potreby

                                 5.

                                 Poštovné a telekomunikačné výdavky

                                 6.

                                 Náklady na tlač, preklady a reprodukciu

                                 7.

                                 Ostatné náklady na infraštruktúru

                        A.3:   Administratívne výdavky

                                 1.

                                 Náklady na dokumentáciu (noviny, tlačové agentúry, databázy)

                                 2.

                                 Náklady na štúdie a výskum

                                 3.

                                 Náklady na právne služby

                                 4.

                                 Náklady na účtovníctvo a audit

                                 5.

                                 Podpora pridružených organizácií a dotácie tretím stranám

                                 6.

                                 Ostatné administratívne náklady

                        A.4:   Schôdze a náklady na reprezentáciu

                                 1.

                                 Náklady na schôdze politickej strany

                                 2.

                                 Účasť na seminároch a konferenciách

                                 3.

                                 Náklady na reprezentáciu

                                 4.

                                 Náklady na pozvania

                                 5.

                                 Ostatné náklady súvisiace so schôdzami

                        A.5:   Náklady na informovanie a publikácie

                                 1.

                                 Náklady na publikácie

                                 2.

                                 Tvorba a prevádzka internetových stránok

                                 3.

                                 Náklady na propagáciu

                                 4.

                                 Komunikačné prostriedky (zariadenia)

                                 5.

                                 Semináre a výstavy

                                 6.

                                 Volebné kampane (1)

                                 7.

                                 Ostatné náklady súvisiace s informovaním

                                    A.6:

                                 Výdavky súvisiace s príspevkami vo forme vecných vkladov

                                    A.7:

                                 Suma vyčlenená na „rezervu na pokrytie oprávnených výdavkov, ktoré vzniknú v prvom štvrťroku roku n + 1“
                                  (1)

                                 A.

                                 CELKOVÉ OPRÁVNENÉ VÝDAVKY

                        B.1   Neoprávnené výdavky

                                 1.

                                 Sumy vyčlenené na ostatné rezervy

                                 2.

                                 Finančné poplatky

                                 3.

                                 Kurzové straty

                                 4.

                                 Nedobytné pohľadávky voči tretím stranám

                                 5.

                                 Ostatné (spresniť)

                                 B.

                                 CELKOVÉ NEOPRÁVNENÉ VÝDAVKY

                                 C.

                                 CELKOVÉ VÝDAVKY

                                 H.1.

                                 Suma vyčlenená z vlastných zdrojov na osobitný rezervný účet (1)

                                 H.

                                 Zisk/strata na kontrolu súladu s pravidlom neziskovosti (G – H.1) (1)

                        Príjmy

                     Rozpočet

                     Skutočnosť

                                 D.1.

                                 Rozpustenie „rezervy na pokrytie oprávnených výdavkov vzniknutých v prvom štvrťroku roku n“ (1)

                                 D.2.

                                 Grant Európskeho parlamentu

                                 D.3.

                                 Členské poplatky

                                 3.1.

                                 poplatky členských strán

                                 3.2.

                                 poplatky jednotlivých členov

                                 D.4.

                                 Dary

                                 4.1.

                                 nad 500 EUR

                                 4.2.

                                 pod 500 EUR

                                 D.5.

                                 Ostatné vlastné zdroje (na pokrytie oprávnených výdavkov) (vymenovať)

                                 D.6.

                                 Príspevky vo forme vecných vkladov

                                 D.

                                 PRÍJMY (na pokrytie oprávnených výdavkov)

                                 E.1.

                                 Dodatočné vlastné zdroje (na pokrytie neoprávnených výdavkov) (vymenovať)

                                 E.

                                 PRÍJMY (na pokrytie neoprávnených výdavkov)

                                 F.

                                 CELKOVÉ PRÍJMY

                                 G.

                                 Zisk/strata (F – C)

            (1)  Nevzťahuje sa na politické nadácie na európskej úrovni.


title: 2013/486/EÚ: Rozhodnutie Rady z  23. septembra 2013 o podpise Dobrovoľnej dohody o partnerstve medzi Európskou úniou a Indonézskou republikou o presadzovaní práva a správe v lesnom hospodárstve a obchode s produktmi z dreva, ktoré sa dovážajú do Európskej únie, v mene Európskej únie

text:
               8.10.2013

               SK

               Úradný vestník Európskej únie

               L 265/1

         ROZHODNUTIE RADY
   z 23. septembra 2013
   o podpise Dobrovoľnej dohody o partnerstve medzi Európskou úniou a Indonézskou republikou o presadzovaní práva a správe v lesnom hospodárstve a obchode s produktmi z dreva, ktoré sa dovážajú do Európskej únie, v mene Európskej únie
   (2013/486/EÚ)
   RADA EURÓPSKEJ ÚNIE,
   so zreteľom na Zmluvu o Európskej únii,
   so zreteľom na Zmluvu o fungovaní Európskej únie, a najmä na jej článok 207 ods. 3 prvý pododsek v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               V máji 2003 Komisia prijala oznámenie Európskemu parlamentu a Rade s názvom „Presadzovanie práva, správa a obchod v lesnom hospodárstve (FLEGT): návrh akčného plánu EÚ“, v ktorom sa požaduje prijatie opatrení na zamedzenie nezákonnej ťažby dreva vypracovaním dobrovoľných dohôd o partnerstve s krajinami produkujúcimi drevo (ďalej len „akčný plán EÚ“). Závery Rady týkajúce sa akčného plánu boli prijaté v októbri 2003 (1) a uznesenie Európskeho parlamentu v tejto veci bolo prijaté 11. júla 2005 (2).

               (2)

               Rada 5. decembra 2005 poverila Komisiu, aby začala rokovania o dohodách o partnerstve s cieľom vykonať akčný plán EÚ.

               (3)

               Nariadenie Rady (ES) č. 2173/2005 (3) vytvorilo licenčný systém FLEGT na dovoz dreva do Únie z krajín, s ktorými Únia uzavrela dobrovoľné dohody o partnerstve.

               (4)

               Rokovania s Indonézskou republikou sa uzavreli a Dobrovoľná dohoda o partnerstve medzi Európskou úniou a Indonézskou republikou o presadzovaní práva a správe v lesnom hospodárstve a obchode s produktmi z dreva, ktoré sa dovážajú do Európskej únie (ďalej len „dohoda“), bola parafovaná 4. mája 2011.

               (5)

               Dohoda by sa mala podpísať s výhradou jej uzavretia,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dobrovoľnej dohody o partnerstve medzi Európskou úniou a Indonézskou republikou o presadzovaní práva a správe v lesnom hospodárstve a obchode s produktmi z dreva, ktoré sa dovážajú do Európskej únie, s výhradou jej uzavretia (4).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie s výhradou jej uzavretia.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 23. septembra 2013

            Za Radu

            predseda

         V. JUKNA

      (1)  Ú. v. EÚ C 268, 7.11.2003, s. 1.

      (2)  Ú. v. EÚ C 157 E, 6.7.2006, s. 482.

      (3)  Nariadenie Rady (ES) č. 2173/2005 z 20. decembra 2005 o vytvorení licenčného systému FLEGT na dovoz dreva do Európskeho spoločenstva (Ú. v. EÚ L 347, 30.12.2005, s. 1).

      (4)  Text dohody sa uverejní spolu s rozhodnutím o uzavretí dohody.


title: Rozhodnutie Európskeho parlamentu (EÚ) 2017/1731 z 27. apríla 2017 o účtovnej závierke spoločného podniku pre priemyselné odvetvia využívajúce biologické materiály za rozpočtový rok 2015

text:
               29.9.2017

               SK

               Úradný vestník Európskej únie

               L 252/340

         ROZHODNUTIE EURÓPSKEHO PARLAMENTU (EÚ) 2017/1731
   z 27. apríla 2017
   o účtovnej závierke spoločného podniku pre priemyselné odvetvia využívajúce biologické materiály za rozpočtový rok 2015
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku pre priemyselné odvetvia využívajúce biologické materiály za rozpočtový rok 2015,

               —

               so zreteľom na správu Dvora audítorov o overení ročnej účtovnej závierky spoločného podniku pre priemyselné odvetvia využívajúce biologické materiály za rozpočtový rok 2015 spolu s odpoveďou spoločného podniku (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2015 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 21. februára 2017 o udelení absolutória spoločnému podniku za plnenie rozpočtu za rozpočtový rok 2015 (05875/2017 – C8-0088/2017),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 209,

               —

               so zreteľom na nariadenie Rady (EÚ) č. 560/2014 zo 6. mája 2014 o založení spoločného podniku pre priemyselné odvetvia využívajúce biologické materiály (4), a najmä na jeho článok 12,

               —

               so zreteľom na delegované nariadenie Komisie (EÚ) č. 110/2014 z 30. septembra 2013 o vzorovom nariadení o rozpočtových pravidlách pre subjekty verejno-súkromného partnerstva uvedené v článku 209 nariadenia Európskeho parlamentu a Rady (EÚ, Euratom) č. 966/2012 (5),

               —

               so zreteľom na článok 94 rokovacieho poriadku a prílohu IV k nemu,

               —

               so zreteľom na správu Výboru pre kontrolu rozpočtu (A8-0103/2017),

               1.

               schvaľuje účtovnú závierku spoločného podniku pre priemyselné odvetvia využívajúce biologické materiály za rozpočtový rok 2015;

               2.

               poveruje svojho predsedu, aby postúpil toto rozhodnutie výkonnému riaditeľovi spoločného podniku pre priemyselné odvetvia využívajúce biologické materiály, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Antonio TAJANI

            Generálny tajomník

         Klaus WELLE

      (1)  Ú. v. EÚ C 473, 16.12.2016, s. 7.

      (2)  Ú. v. EÚ C 473, 16.12.2016, s. 8.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 169, 7.6.2014, s. 130.

      (5)  Ú. v. EÚ L 38, 7.2.2014, s. 2.